ธนชาตหวั่นศก.กลวงฉุดตราสารหนี้ร่วง
บลจ.ธนชาต หวั่นตลาดตราสารหนี้กระตุก หากเศรษฐกิจไม่ดีจริง ดอกเบี้ยไม่ขึ้นตามคาด ฉุดผลตอบแทนร่วง ผู้จัดการกองทุนจับตาใกล้ชิด
24 ก.ย. 2552

บลจ.ธนชาต หวั่นตลาดตราสารหนี้กระตุก หากเศรษฐกิจไม่ดีจริง ดอกเบี้ยไม่ขึ้นตามคาด ฉุดผลตอบแทนร่วง ผู้จัดการกองทุนจับตาใกล้ชิด 
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต เปิดเผยว่า อัตราผลตอบแทนในตลาดตราสารหนี้ โดยเฉพาะตราสารหนี้ระยะกลางและระยะยาวที่ปรับเพิ่มขึ้นอย่างต่อเนื่อง เป็นผลจากนักลงทุนมองไปในทิศทางเดียวกันว่า เศรษฐกิจโลกจะฟื้นตัวและอัตราดอกเบี้ยจะปรับเพิ่มขึ้น
“มุมมองเหล่านี้สะท้อนเข้าไปในอัตราผลตอบแทนตราสารหนี้แล้ว ซึ่งหากเศรษฐกิจฟื้นขึ้นจริงๆ ในตอนนั้นอัตราผลตอบแทนก็อาจจะนิ่งๆ ก็ได้ เพราะตลาดตอบรับข่าวไปแล้ว แต่หากตัวเลขต่างๆ ที่ออกมาไม่เป็นไปตามที่คาด เศรษฐกิจไม่ฟื้นจริง ก็มีโอกาสที่อัตราผลตอบแทนจะปรับลดลง และทำให้อัตราผลตอบแทนของตราสารหนี้ระยะกลางและยาวผันผวน” นายบุญชัย กล่าว
อย่างไรก็ตาม ในสถานการณ์เช่นนี้ทำให้ผู้จัดการกองทุนตราสารหนี้ต้องลงทุนด้วยความระมัดระวัง และติดตามภาวะตลาดตราสารหนี้อย่างใกล้ชิด โดยปรับลดอายุเฉลี่ยของตราสารหนี้ที่เข้าลงทุนให้เหลือประมาณ 1 ปี จากเดิมเฉลี่ยอยู่ที่ 2 ปี
นายบุญชัย กล่าวว่า สำหรับนักลงทุนควรลงทุนตราสารหนี้ที่อายุไม่เกิน 12 ปี เพราะการลงทุนตราสารหนี้ระยะยาวอายุ 5-10 ปี มีความเสี่ยงจากแนวโน้มดอกเบี้ยขาขึ้นเช่นเดียวกัน
“แต่ไม่จำเป็นต้องระยะสั้นถึง 36 เดือน ซึ่งเป็นระยะสั้นเกินไป เพราะดอกเบี้ยคงไม่ขึ้นเร็วขนาดนั้น” นายบุญชัย กล่าว
สำหรับตลาดหุ้นไทยหากพิจารณาจากปัจจัยพื้นฐานแล้วดัชนีหุ้นควรจะอยู่ที่ 600-700 จุด แต่หากยังมีเงินลงทุนจากต่างชาติไหลเข้ามาอย่างต่อเนื่องอาจจะทำให้ดัชนีขึ้นไปได้ถึง 750-800 จุดในปีนี้ 
นายณัฐพล ชวลิตชีวิน กรรมการผู้จัดการ สมาคมตลาดตราสารหนี้ไทย กล่าวว่า อัตราดอกเบี้ยอาจจะปรับเพิ่มขึ้นในครึ่งหลังของปี 2553 หรืออาจจะขยับไปเป็นปี 2554 เพราะสภาพคล่องในระบบธนาคารพาณิชย์ยังเหลืออยู่มากถึง 6 แสนล้านบาท และภาวะเศรษฐกิจคงจะไม่ดีขึ้นอย่างรวดเร็ว
นอกจากนี้ นายณัฐพล กล่าวว่า ในเดือน พ.ย. นี้ มูลค่าการออกหุ้นกู้เท่ากับ 3.5 แสนล้านบาท เท่ากับเป้าหมายทั้งปีที่ตั้งไว้แล้ว